**ПРОТОКОЛ**

 **О НЕСАРАДЊИ ОПОЗИЦИОНИХ ПОЛИТИЧКИХ СУБЈЕКАТА**

**СА АКТУЕЛНОМ ВЛАШЋУ СНС-А И ЊИХОВИХ КОАЛИЦИОНИХ ПАРТНЕРА ТОКОМ И НАКОН РЕДОВНИХ ЛОКАЛНИХ ИЗБОРА У НИШУ**

Полазећи од чињенице да Ниш очекују редовни локални избори за одборнике скупштина Града Ниша и нишких општина, да термин избора још увек није познат, као и да су ово први локални избори у Нишу који се одржавају након нелегитимних локалних избора 2020.год. које је бојкотовала већина опозиционих странака;

Руководећи се ставом да сви опозициони политички субјекти треба да упуте јединствену поруку гласачима и јавно преузму обавезу о несарадњи са политичким партијама које су управљале овим Градом последњих 12 година, како не би било постизборног прелетања и издаје поверења грађана;

Свесни чињенице да је дванаестогодишња власт Српске напредне странке и њених коалиционих партнера, пре свих Социјалистичке партије Србије, континуирано радила против јавног интереса, да је уместо на начелима законитости, демократичности и транспарентности, своје одлуке, уместо у интересу грађана Ниша, доносила у партијском и личном интересу доносилаца одлука, подржавана од јавно финансираних локалних медија, да је кршила законе и Статут Града и градских општина, прикривала корупцију и афере припадника власти, омогућавала нетранспарентно и претерано трошење јавних средстава, отимање имовине Града зарад профита људи блиских власти, омогућила богаћење мале групе људи блиских режиму, да је велики број Нишлија довела на границу сиромаштва, а многе и испод те границе, да је већину грађана Ниша лишила квалитетних услуга локалне самоуправе и економских, социјалних, културних, комуналних и здравствених потреба, да је Град Ниш постао Град прегаженог идентитета са партијски заробљеним комуналним предузећима, да су градска управа, јавна комунална предузећа и институције постале легла корупције;

Узимајући у обзир да ће се и предстојећи редовни локални избори одвијати у изузетно неравноправним условима, где се избори краду и пре изборног дана, са јавно финансираним медијима који крше медијске законе и правила о заступљености учесника избора у медијском простору, да ће се наставити притисак на грађане и предизборна корупција, посебно усмерена на грађане Ниша из угрожених социјалних група и на запослене у јавним институцијама, да ће се поновити масивна манипулација бирачким списковима, уз „селидбу“ десетине хиљада гласача из других места чије је пребивалиште већ пребачено у Ниш, како би гласали за актуелни режим, као и да ће се понављати крађа гласова на изборним местима током изборног дана;

Сагласни да је пред опозиционим субјектима у Нишу историјска одговорност да након 12 година и поред неравноправних услова изборне утакмице смене локалну власт;

Руководећи се тиме да је најважнији задатак опозиције развлашћивање и смена недемократске и криминалне власти као предуслова да се Ниш обнови и од њега створи сигурно и удобно место за живот свих Нишлија;

Свесни потребе да опозициони субјекти у Нишу, опозиционе политичке странке, групе грађана и коалиције које су већ најавиле своје учешће на изборима, као и они који ће се до расписивања избора представити бирачима, јасно већ сада кажу грађанима да ли су спремни да током и након избора сарађују са странкама које чине актуелну власт у Нишу , пре свега СНС-ом и СПС-ом

Ми долепотписани представници политичких опозиционих странака, група грађана и коалиција се пред Нишлијама својим пуним политичким, грађанским и људским капацитетима обавезујемо да:

**НИ ТОКОМ А НИ НАКОН ИЗБОРА, КАКО ГРУПНО, ТАКО НИ ПОЈЕДИНАЧНО, НЕЋЕМО САРАЂИВАТИ СА СНС-ом И СПС-ом, КАО НОСИОЦИМА ДВАНАЕСТОГОДИШЊЕ НИШКЕ ЛОКАЛНЕ ВЛАСТИ КОЈА ЈЕ УРУШИЛА ГРАД**

**У Нишу, 11. априла 2024.**

|  |  |  |
| --- | --- | --- |
| Назив политичког субјекта: | Овлашћено лице: | Потпис: |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |